Al is dit swaar, juig oorwinning – Vuurvliegie se lekkervurigeaffêre
Geloof, Hartsgoed, hoop, Inspirasie, Lesse, Natuurverskynsels, oorwin, Suid-Afrika, Uitdagings
Al is dit swaar, juig oorwinning
Date: October 28, 2017Author: Vuurvliegie se lekkervurigeaffêre 8 Comments
‘n Mens hoor die soldate nie aankom nie. Skielik een oggend is hulle net daar, spiese kordaat in die lug.
Ek verbeel my dat hulle op ‘n koue wintersoggend wakker gemaak word. “Kom manne, as ons nie vandag die mars boontoe begin nie, gaan ons nie die feesvieringe betyds haal nie.So begin die honderde haaklelies in my tuin deur die donkerte beur. Ek hoor hulle sing:
Ek is nie ‘n stap soldaatjie nie, ‘n ry soldaatjie nie, ‘n vlieg soldaatjie nie.
Ek is nie ‘n skiet soldaatjie nie, maar ek is Jesus se soldaatjie, ja meneer.
Ek is Jesus se soldaatjie, ja meneer Ek is Jesus se soldaatjie, ja meneer
So langsamerhand begin die donkerte wyk. Op ‘n dag in Oktober bars hulle deur. Voëltjies se gekwetter, die blou lug dui aan die reis is verby en ek hoor hoe mooi sing hulle met spiese omhoog: “Ek sien ‘n nuwe hemel kom….”
Die fees is naby. Tyd om klere reg te skud en uit te pak. En so kry elke spies ‘n kans om homself keiserlik in pers te tooi. Die fees is asembenemend. Dis oral. Die hoogtepunt as keiserskroon skouer teen skouer staan en ek hoor die lofsang:
Ek sien in my gees die glorie
En die almag van die Heer
Die Allerhoogste wat in liefde
Oor sy Koninkryk regeer
Hy’t belowe aan die einde
Op die wolke kom Hy weer
Hy regeer Loof Hom, prys Hom, halleluja (3x)
Hy’s Koning Hy regeer
Die Here is ons vesting
Wat vir altyd sal bly staan
Hy beskerm elke mens
Wat in geloof na Hom toe gaan
Hy’s ons skuiling,
Hy’s ons wapen,
Hy’t die vyand reeds verslaan
Hy’s die rots wat ewig staan
Loof Hom, prys Hom, halleluja (3x)
Kom deel nou in ons loflied
Hef jou hande op na bo
Blaas basuine, slaan op dromme
En kom dans voor God se oë
Kom leef in die oorwinning
Van sy Woord waarin ons glo want
Sy Woord sal ewig staan
Maar hierdie jaar is dit al amper November en die soldaatjies het nou eers te voorskyn gekom. Dis droog. Ons land word geruk met ‘n gemiddeld van 52 moorde elke dag en plase is ‘n slagveld. Daar is woede, daar is trane.
Gisteraand het ek op die stoep uitgeloop, en die nuwe laat agapante het saam met my ademloos op die reën gewag. Oornag het dit 10mm gereën. Die veld en diere juig. Ek bid:
Here, dankie dat oorwinningstyd altyd en ewig met U is. Al het ons seer, en is ons bang en kwaad, U bly ons Koning en U regeer. Saam met die haaklelies/keiserskrone gooi ek my hande op na bo en juig: U is ons Rots en Veilige Plek, U Woord en Liefde is ewig. Wees ons almal genadig Heer. Lei ons na samehorigheid en vrede vir almal in ons land. Amen.
Previous Previous post: Haal die was uit jou ore en luister
Next Next post: Lê-Jou-Eier: Soetwoordjie-wraak
8 thoughts on “Al is dit swaar, juig oorwinning”
Wat ñ wonderlike skrywe! En jou fotos is so mooi.
Mooi. Jou positiewe ingesteldheid is ‘n aanmoediging en troos vir almal van ons.
Pragtige foto’s! Dit gee mens weer moed om na mooi goed te kyk.
Soms is baie agter met my blogs om te lees ens. Hierdie is pragtig. Dit was nou nodig om dit te lees.
Dankie dat jy inloer. Bly as dit vir jou salwe